TPIPL บวก 2.05% หลังหลุด Cash Balance วันแรก-โบรกฯคาดงบฯ Q1/58 โตเด่น
TPIPL บวก 2.05% หลังหลุด Cash Balance วันแรก-โบรกฯคาดงบฯ Q1/58 โตเด่น
27 เม.ย. 2558

ผู้สื่อข่าวรายงานว่า บริษัท ทีพีไอ โพลีน จำกัด (มหาชน) หรือ TPIPL ณ เวลา 11.09 อยู่ที่ระดับ 2.98 บาท บวก 0.06 บาท หรือ 2.05% ด้วยมูลค่าซื้อขาย 390.32 ล้านบาท ราคาเริ่มขยับรอบใหม่คาดมีโอกาสขึ้นไปทดสอบแนวต้านเดิม 3.50 บาท อีกครั้ง

บล.เมย์แบงก์ กิมเอ็ง(ประเทศไทย)ระบุในบทวิเคราะห์ฯวันนี้(27 เม.ย.)แนะ”ทยอยสะสม”หุ้น TPIPLราคาเหมาะสม 3.40 บาทคาดว่าราคาหุ้นจะตอบรับเชิงบวก เนื่องจากหุ้น TPIPL จะหลุดจาก Cash Balance ในวันนี้ พร้อมคาดผลประกอบการไตรมาส1/58จะขยายตัวโดดเด่นทั้ง เทียบช่วงเดียวกันของปีก่อน และ qoq เนื่องจากเป็นไตรมาสแรกที่เริ่มรับรู้รายได้จากโรงไฟฟ้าขยะ 18MW และเป็นจุดเปลี่ยนสำคัญเชิงปัจจัยพื้นฐานเนื่องจากจะมีสัดส่วนรายได้จากธุรกิจพลังงานทดแทนเพิ่มขึ้น
นอกจากนี้ ได้ประโยชน์โดยตรงจากการอ่อนค่าลงของค่าเงินยูโร เนื่องจากมีเงินกู้สกุลยูโรราว 160 ล้านยูโร (ราว 30% ของเงินกู้ระยะยาว) ดังนั้น การอ่อนค่าลงของค่าเงินยูโรจากสิ้นสุดไตรมาส4/57ที่ 39.76 บาท / ยูโร เหลือ 34.92 บาท / ยูโร สิ้นสุดไตรมาส1/58จะส่งผลให้บริษัทมีกำไรจากอัตราแลกเปลี่ยนสูงถึง 600-700 ล้านบาท ในไตรมาส1/58
โดยคาดกำไรสุทธิปี 2558 เติบโตถึง +60.8% เทียบช่วงเดียวกันของปีก่อน เป็น 2,143 ล้านบาท และต่อเนื่อง +79.0% เป็น 3,836 ล้านบาท ในปี 2559 ที่รับรู้รายได้จากโรงไฟฟ้าทั้ง 73 MW เต็มปี
ทั้งนี้ มี Upside Risk ที่ยังไม่รวมในประมาณการ คือ โรงไฟฟ้าจำนวน 90 MW ที่ได้รับการตอบรับจาก EGAT แล้ว และอยู่ระหว่างรอเซ็นสัญญาขายไฟ (PPA) รวมทั้งโรงไฟฟ้าพลังความร้อนทิ้งโรงละ 18MW จำนวน 2 โรงของสายการผลิตปูนซีเมนต์ที่ 2 และ 3 ที่อยู่ระหว่างขอ Adder และ PPA ซึ่งจะส่งผลให้ TPIPL ก้าวขึ้นเป็นผู้นำโรงไฟฟ้าขยะ SPP รายใหญ่สุดของไทยกำลังผลิตรวม 199 MW อีกทั้ง Valuation ค่อนข้างถูก เนื่องจากซื้อขายระดับ PBV 2558 เพียง 0.9 เท่า เทียบกับ SCCC ที่ 3.7 เท่า และ SCC ที่ 3.2 เท่า